Første billeder af Skodas 7-personers SUV

Som lovet gav Skoda et smugkig på deres kommende 7-personers SUV under regnskabsfremlæggelsen i dag. Og det var, sandt at sige, et smugkig. Bilen er endnu ikke navngivet og rammer sandsynligvis først vejene i 2026.

Ikke et ord om tekniske specifikationer, men en ultrakort video, der viser forskellige detaljer af bilen. Så er der ikke lovet for meget.

Vi ved, at den 7-personers store krabat bliver baseret på konceptbilen Vision 7S, der blev vist frem helt tilbage i 2022. Men der er sandsynligvis sket noget med designet siden da. Herunder nogle af de billeder, der blev vist frem i dag:

Konceptet viste en intelligent kabineløsning med drejelige sæder, et enormt infotainmentsystem og masser af opbevaringsmuligheder – perfekt til store familier eller eventyrlystne bilister. Men konceptbiler er altid overdrevne, så det bliver interessant at se, hvor Skoda barberer ned.

Med hensyn til drivlinje bliver det rent gætteri. Den 7-personers bil skal konkurrere mod klepperter som Volkswagen ID. Buzz og Kia EV9, så der skal være vitaminer under “køleren”. Derfor forventes bilen at få et stort batteri, sandsynligvis over 85 kWh, hvilket bør give en rækkevidde på over 600 kilometer på en opladning, samt en ladekapacitet på op mod 200 kW.

Herunder hele dagens præsentation. Vi har valgt at starte den præcis der, hvor der teases for den nye model:

Ud over denne 7-personers model har Skoda også en budgetmodel på vej, nemlig Skoda Epiq, der bliver søsterbil til Volkswagen ID.2. Den forventes også først at komme på vejene i 2026.

For nyligt har Skoda åbnet for bestillinger af Škoda Elroq, der er en mindre udgave af en populære Enyaq. Du kan læse vores anmeldelse af Elroq’en her.

Første billeder af Skodas 7-personers SUV